26-årige Nanna Bauer Nygaard Jørgensen har startet en bæredygtig skrædderbutik i sit hjem i Thy, så hun kan flette familieliv og arbejde sammen.

En gammel hestestald er bygget om til et designstudio i Ræhr tæt ved Hanstholm. Her bruger 26-årige Nanna Bauer Nygaard mange timer på sin bæredygtige skrædderbutik, hvor hun selv designer og syer tøj, reparerer andres klæder og farver stoffer med blandt andet planter og løgskaller. - Jeg synes, det er svært at sætte en label på, hvad jeg er, men hvis jeg skal være helt konkret, så er jeg fashion designer. Dog ikke i et stort kæmpe modehus, for jeg vil hellere gøre tingene mere grønt og bedre for miljøet, fortæller hun. For tre år siden blev hun uddannet fashion designer i Aarhus, men mens hendes studievenner jagtede karrierer hos store modehuse i udlandet, så var drømmen for den 26-årige en anden. - Jeg har aldrig været den, som ville til New York og London – hvor jeg ville stå på en runway med mit tøj. Jeg kender mig selv så godt, at ved jeg, at jeg vil være mor først og så designer bagefter, forklarer Nanna Bauer Nygaard. Familielivet prioriteret Designeren flyttede til Aarhus for at studere, men da studiet var endt, besluttede hun hurtigt at flytte tilbage til sin hjemstavn. Her lokkede nemlig både kæresten gennem 11 år og en lille gulmalet landejendom. - Jeg er fra Klitmøller, og Andreas er fra Hanstholm, så det gav bare rigtig god mening, fordi vi vidste, at vi gerne ville have børn tidligt, og fordi hele vores familie er her, siger hun. Og det glæder hendes mand Andreas Jørgensen, at hun ikke drømte om storbylivet. - Jeg er ikke et storbymenneske, så jeg er glad for, at hun vil være på landet her i Thy med mig, siger han. Håber at kunne leve af sin forretning Sidste år kom parrets datter, Gry, til verden, og rollen som mor betyder meget for Nanna Bauer Nygaard Jørgensen. - Det gode liv for mig vil helt klart være, at jeg skal have tre børn, jeg skal stadig være sammen med min mand, og vi skal stadig bo her, indtil vi er gamle og grå, og jeg skal bare blive ved med det her, indtil jeg ikke vil det mere, forklarer hun. Hendes håb er, at ikke kun tøjet, men også virksomheden på sigt bliver så bæredygtig, at hun kan kvitte sit andet arbejde som servicemedarbejder i en kantine og leve af sin forretning.